Selger hemmelig ungdomsbilde av Lady Diana
Prinsesse Diana er den mest fotograferte kvinnen i sin generasjon, men dette gamle bildet har hittil vært skjult hemmelig for offentligheten. «Skal ikke publiseres», står det skrevet med svart tusj på bildet, angivelig skrevet av bilderedaktøren i den britiske tabloidavisen Daily Mirror. Det skal ha vært de som kjøpte bildet den 26. februar 1981 - to dager etter forlovelsen med prins Charles ble offentliggjort, ifølge Daily Mail. Svart-hvittbildet med den ukjente mannen skal være tatt i Sveits i 1979 eller i 1980. Det betyr at bildet ble tatt da Diana, som er kåret til verdens vakreste kvinne, var 18 eller 19 år. BILDESERIE:De siste bildene av Diana Det er ikke kjent om mannen på bildet var en tidligere kjæreste av Diana eller bare en venn. Bildet viser den kommende prinsessen liggende på en sofa eller seng, mens den unge mannen leser en bok som han hviler på henne. En whisky-flaske står i vinduet, mens ryggen på en annen ukjent mann er til høyre i bildet. Fotografen er ukjent. En av prinsessens beste venner på den tiden, James Colthurst, husker en gang han var med henne på en skiferie på omtrent samme tid som da bildet ble tatt. - Hun lå på en sovesofa. Det var gøy, vi spøkte og lo, Diana var et godt selskap med mye godt humør, har han uttalt, ifølge Daily Mail. Daily Mirror har oppbevart bildet i sitt arkiv til det ble solgt til Caren Archive i USA for sju år siden. Nå skal bildet selges på auksjon i New Hampshire, ifølge Daily Mail. Budrunden skjer over Internett i perioden 17. - 24. januar.
Et upublisert bilde av en ung prinsesse Diana på skiferie sammen med en ukjent mann ligger nå under auksjonshammeren.